**6.3. Οι καταλήξεις των ρημάτων –ετε ή –εται**

Έχουν κατάληξη –ετε τα ρήματα που είναι στο β΄ πρόσωπο πληθυντικού της οριστικής, της υποτακτικής και της προστακτικής της ενεργητικής φωνής και έχουν υποκείμενο την αντωνυμία εσείς, είτε υπάρχει στην πρόταση είτε εννοείται.

π.χ. Μην καπνίζετε μέσα στην αίθουσα. ( εννοείται εσείς)

Έχουν κατάληξη –εται τα ρήματα που είναι στο γ΄ πρόσωπο ενικού της οριστικής και της υποτακτικής της παθητικής φωνής και έχουν υποκείμενο την αντωνυμία αυτός, -η, -ο, είτε υπάρχει στην πρόταση είτε εννοείται.

π.χ. Η Μαίρη συνοδεύεται από τον σύζυγό της.

Την ίδια κατάληξη (-εται) έχουν και τα απρόσωπα ρήματα της παθητικής φωνής, δηλαδή τα ρήματα που χρησιμοποιούνται μόνο στο γ΄ πρόσωπο ενικού και δεν έχουν υποκείμενο κάποιο συγκεκριμένο πρόσωπο, ζώο ή πράγμα.

π.χ. Ακούγεται πως οι ζημιές στις καλλιέργειες είναι ανυπολόγιστες.

**Επίθετα σε –ων,-ουσα,-ον και –ύς,-εία,-ύ**

Τα επίθετα σε –ων, -ουσα,-ον (π.χ. υπάρχων, παρών κ.α.) προέρχονται από μετοχές της ενεργητικής φωνής ρημάτων της αρχαίας ελληνικής γλώσσας και κλίνονται ως εξής:

ο απών η απούσα το απόν

του απόντος της απούσας του απόντος

τον απόντα την απούσα το απόν

 - - -

οι απόντες οι απούσες τα απόντα

των απόντων των απουσών των απόντων

τους απόντες τις απούσες τα απόντα

 - - -

Τα επίθετα σε –ύς,-εία,-ύ σχηματίζονται όπως στα αρχαία ελληνικά και κλίνονται ως εξής:

ο ευθύς η ευθεία το ευθύ

του ευθέος της ευθείας του ευθέος

τον ευθύ την ευθεία το ευθύ

 - - -

οι ευθείς οι ευθείες τα ευθέα

των ευθέων των ευθειών των ευθέων

τους ευθείς τις ευθείες τα ευθέα

- - -